அ. முத்துலிங்கம்

அ. முத்துலிங்கம் (A.Muttulingam, பிறப்பு: சனவரி 19, 1937) குறிப்பிடத்தக்க ஒரு தமிழ் எழுத்தாளர் ஆவார். இலங்கையில் பிறந்து பணியின் பொருட்டு பல்வேறு நாடுகளில் வசித்த இவர் சிறுகதைகள், கட்டுரைகள், நேர்காணல்கள், நாவல்கள் என பன்முக இலக்கியவாதியாகத் திகழ்ந்தார். கனடாவில் இயங்கும் இலக்கியத் தோட்ட அமைப்பின் நிறுவனராகவும் அறியப்படுகிறார். இந்தியாவிலும் இலங்கையிலும் பல விருதுகளை வென்றுள்ளார்.
அறிமுகம்

1937 சனவரி 19 ல் இலங்கை யாழ்ப்பாண நகருக்கு அருகாமையில் உள்ள கொக்குவில் கிராமத்தில் பிறந்தவர். அப்பாத்துரை, ராசம்மா தம்பதிகளுக்கு பிறந்த ஏழு பிள்ளைகளில் ஐந்தாமவர் ஆவார். கொக்குவில் இந்துக் கல்லூரியிலும், யாழ்ப்பாணக் கல்லூரியிலும் பயின்ற இவர் கொழும்புப் பல்கலைக்கழகத்தில்
அறிவியல் படிப்பை முடித்தபின் இலங்கையில் பட்டயக் கணக்காளராகவும், இங்கிலாந்தின் முகாமைத்துவக் கணக்காளராகவும் பட்டம் பெற்றவர். பணி நிமித்தமாக பல நாடுகளுக்கு பயணித்திருக்கும் இவர் ஏறத்தாழ இருபது ஆண்டுகள் உலக வங்கியிலும், ஐக்கிய நாடுகள் அவையின் OPS பிரிவிலும் முக்கியமான பதவிகளில் பணியாற்றி தற்சமயம் புலம் பெயர்ந்து தன் மனைவி கமலரஞ்சினியுடன் கனடாவில் வசித்து வருகிறார். பிள்ளைகள் இருவர் : சஞ்சயன், வைதேகி. வைதேகியின் மகள் தான் அடிக்கடி இவர் கதைகளில் வரும் அப்சரா.
இலக்கியப் பணிகள்

அ. முத்துலிங்கம், பேராசிரியர் க. கைலாசபதியால் எழுத்துலகுக்கு அறிமுகப்படுத்தப்பட்டவர். இலங்கை தினகரன் சிறுகதைப் போட்டியில் முதல் பரிசு பெற்ற 'அக்கா' சிறுகதையை தலைப்பாகக் கொண்ட இவரின் முதல் தொகுப்பு திரு க. கைலாசபதியின் அணிந்துரையுடன் 1964ல் வெளியானது. நீண்டகால இடைவெளிக்கு பிறகு 1995ல் மறுபடியும் எழுதத் தொடங்கி சிறுகதைகள், கட்டுரைகள், மொழிபெயர்ப்புகள், நேர்காணல்கள், புத்தக மதிப்புரைகள், நாடக, சினிமா விமர்சனங்கள் என்று எழுதி வருகிறார். இருபதுக்கு மேற்பட்ட வெளிநாட்டு ஆங்கில எழுத்தாளர்களுடன் இவர் நடத்திய நேர்காணல் கட்டுரைகள் தொகுப்பாக விரைவில் வெளிவர இருக்கிறது. தற்போது, கனடாவில் பதிவு செய்யப்பட்ட தமிழ் இலக்கியத் தோட்டம் (Tamil Literary Garden) என்னும் அறக்கட்டளை குழுமத்தில் முக்கிய உறுப்பினராக செயலாற்றுகிறார்.

கடந்த இரண்டரை வருடங்களாக, 2015ல் இருந்து ஹார்வார்டு தமிழ் இருக்கை அமைப்பின் உறுப்பினராகச் செயலாற்றுகிறார். 2018 மார்ச் 5ம் தேதி ஹார்வார்டு விதித்த இலக்கான 6 மில்லியன் டொலர்கள் உலகம் முழுவதிலுமிருந்து நன்கொடையாக திரட்டப்பட்டு விட்டதால் தமிழ் இருக்கை உறுதியானது.

நவீன தமிழ் இலக்கியத்திற்கு ஈழத் தமிழ் தந்திருக்கும் முக்கியமான கொடை என்று அ.முத்துலிங்கம் படைப்புகளைச் சொல்லலாம். அவர் கதைகளில் காணப்படுவது வெவ்வேறு தேசங்கள், வெவ்வேறு கலாச்சாரங்கள், வெவ்வேறு மனிதர்கள். ஆனால் தமிழ் வாசகருக்கு அந்நியப்படாமலும், தீவிரம் சிதைக்கப்படாமலும் அப்புனைவுகள் படைக்கப்பட்டிருக்கின்றன. நாம் அறிந்த உலகங்களுக்கு நாம் அறியாத பாதைகளில் அவை எம்மை இட்டுச் செல்கின்றன; பிரமிக்கவைக்கின்றன. அவரின் பார்வை அதிசயமான கூர்மை கொண்டது. வார்த்தைகளே தன்னை வசீகரிப்பதாக, சிந்திக்க வைப்பதாக, ஆட்கொள்ளுவதாகச் சொல்லும் அ.முத்துலிங்கத்தின் எழுத்தும் நம்மை அதேவிதமான பாதிப்புக்கு உள்ளாக்குகிறது.
இவரது நூல்கள்

புதினம்

# உண்மை கலந்த நாட்குறிப்புகள் - உயிர்மை பதிப்பகம் (2008)

# கடவுள் தொடங்கிய இடம்
சிறுகதை தொகுப்பு

# அக்கா (1964)
# திகடசக்கரம் (1995)
# வம்சவிருத்தி (1996)
# வடக்கு வீதி (1998)
# மகாராஜாவின் ரயில் வண்டி (2001)
# அ.முத்துலிங்கம் கதைகள் (சிறுகதைகள் முழுதொகுப்பு-2004 வரை எழுதியவை)
# ஒலிப்புத்தகம் - (சிறுகதைகள் தொகுப்பு - 2008)
# அமெரிக்கக்காரி (2009)
# Inauspicious Times - 2008 - (Short stories by Appadurai Muttulingam - translation by Padma Narayanan - available at Amazon.com)
# குதிரைக்காரன் - (2012)
# கொழுத்தாடு பிடிப்பேன்(தேர்ந்தெடுத்த சிறுகதைகள் ) - (2013) - காலச்சுவடு பதிப்பகம் - தொகுப்பு ஆசிரியர் க.மோகனரங்கன்
# பிள்ளை கடத்தல்காரன் (2015)
# ஆட்டுப்பால் புட்டு (2016)
# After Yesterday - Translated from Tamil – Short stories – 2017
# அ.முத்துலிங்கம் சிறுகதைகள் முழுத் தொகுப்பு – இரண்டு பாகம்- 2016
கட்டுரைத் தொகுப்பு

# அங்கே இப்ப என்ன நேரம்? (2005)
# பூமியின் பாதி வயது - உயிர்மை பதிப்பகம் (2007)
# கடிகாரம் அமைதியாக எண்ணிக்கொண்டிருக்கிறது- (மதிப்புரைகள் தொகுப்பு - 2006)
# வியத்தலும் இலமே (நேர்காணல்கள்) - காலச்சுவடு பதிப்பகம் (2006)
# அமெரிக்க உளவாளி - கிழக்கு பதிப்பகம் (2010)
# ஒன்றுக்கும் உதவாதவன் - உயிர்மை பதிப்பகம் (2011)
# தமிழ் மொழிக்கு ஒரு நாடில்லை – நேர்காணல்கள் (2013)
# தோற்றவர் வரலாறு (2016)
# அ.முத்துலிங்கம் கட்டுரைகள் – முழுத்தொகுப்பு – இரண்டு பாகம்- 2018ல் வெளிவருகிறது
சிறுகதைகள் பட்டியல்
பரிசுகளும், விருதுகளும்

* தினகரன் சிறுகதைப் போட்டி பரிசு - 1961
* கல்கி சிறுகதைப் போட்டி பரிசு
* திகடசக்கரம் - லில்லி தேவசிகாமணிப் பரிசு - 1995
* வம்சவிருத்தி - சிறுகதைத் தொகுப்பு - தமிழ்நாடு அரசாங்கம் முதல் பரிசு - 1996
* வம்சவிருத்தி - சிறுகதைத் தொகுப்பு - இந்திய ஸ்டேட் வங்கி முதல் பரிசு - 1996
* ஜோதி விநாயகம் பரிசு - 1997
* வடக்கு வீதி - சிறுகதைத் தொகுப்பு - இலங்கை அரசு சாகித்தியப் பரிசு - 1999
* கனடா தமிழர் தகவல் - நாற்பது ஆண்டு தமிழ் இலக்கியச் சாதனை விருது - பிப்ரவரி 2006
* திருப்பூர் தமிழ்ச் சங்கம் விருது - 2012
* குதிரைக்காரன் - சிறுகதைத் தொகுப்பு - 2012ன் சிறந்த சிறுகதைத் தொகுப்பிற்கான விகடன் விருது
* எஸ்.ஆர்.எம் பல்கலைக்கழகம் தமிழ்ப்பேராய விருது 2013
* மார்க்கம் நகரசபை இலக்கிய விருது - 2014
மேற்கோள்கள்
வெளி இணைப்புகள்
இவரைப் பற்றி மற்ற எழுத்தாளர்கள்...

* ஜெயமோகன் சுவாரஸியம் என்பது என்ன ? அ.முத்துலிங்கத்தின் எழுத்துக்கள்
* ஜெயமோகன் அ.முத்துலிங்கத்தின் படைப்புகள் குறித்து
* எஸ். ராமகிருஷ்ணன்
வெளி இணைப்புகள்

* அ.முத்துலிங்கம் - சிறுகதைகள்
* அ.முத்துலிங்கம் நேர்காணல் – ஜெயமோகன்
* என்னைக் கவர்ந்தவர்கள் - 3 சிறுகதை எழுத்தாளர் அ.முத்துலிங்கம் - கே.எஸ்.பாலச்சந்திரனின் பதிவு
* எழுத்தாளர்: அ.முத்துலிங்கம் - தென்றல் அமெரிக்க மாத இதழ்
* இங்கே இப்ப நல்ல நேரம்-முத்துலிங்கத்தின் வெளி்
* இரு வழிப் பாதை: முத்துலிங்கத்தின் வெளி
* சாளரத்துக்கு வெளியே: முத்துலிங்கத்தின் வெளி
* எல்லையைக் கொஞ்சம் நீட்டுவது- முத்துலிங்கத்தின் வெளி
* எழுத்தாளர் முத்துலிங்கத்தின் வலைப் பதிவு http://www.amuttu.net
* தாமரை பூத்த தடாகம்
* பாதுகாப்பில்லாத மொழி
* Tamil Literary Garden awards a ‘labour of love’ - ரொறொன்ரோ ஸ்ரார்


பகுப்பு:1937 பிறப்புகள்
பகுப்பு:ஈழத்து எழுத்தாளர்கள்
பகுப்பு:தமிழ் எழுத்தாளர்கள்
பகுப்பு:கனேடியத் தமிழ் எழுத்தாளர்கள்
பகுப்பு:தமிழ் சிறுகதையாளர்கள்
பகுப்பு:வாழும் மக்கள்
பகுப்பு:கனடிய இலங்கைத் தமிழ் வம்சாவளி மக்கள்